Waqt rally fl-ewwel jum uffiċjali tal-kampanja għall-elezzjoni tal-Parlament Ewropew, il-Kap tal-Partit Nazzjonalista, Simon Busuttil, ħeġġeġ lill-elettorat biex ma jibżax jibgħat messaġġ lill-Partit Laburista fl-elezzjonijiet tal-parlament ewropew u biex jivvota għall-Partit Nazzjonalista li qal dejjem ħadem favur l-għaqda u kien għalhekk li daħħal lil Malta fl-Unjoni Ewropea. Qal li l-Prim Ministru Joseph Muscat qed jidħak bin-nies meta jgħid li l-partit laburista huwa l-underdog f’dawn l-elezzjonijiet minħabba li l-Partit Nazzjonalista se jibda bi żvantaġġ ta’ 36000. Qal li l-elettorat għandu bżonn jibgħat twissija lil gvern li ma jistax jaqbad u jirrombla minn fuqu. Hu qal li l-Partit Nazzjonalista mhux se jibża’ jkun kurraġġuż u se jersaq aktar qrib in-nies; u b’umiltà jisma’ u jaċċetta x’kienu r-raġunijiet li wassluh għat-telfa fl-elezzjoni ġenerali. Qal li l-Partit Nazzjonalista jinsab lest li jilqa’ fi ħdanu nies li għandhom ideat differenti, kif dejjem għamel fl-istorja tiegħu. Il-Kap tal-Partit Nazzjonalista qal li Malta mhux talli m’hijiex Tagħna Lkoll iżda li qed igawdu biss in-nies tal-qalba. Dr Busuttil qal li dawk li jgawdu l-fiduċja tal-gvern qed jieklu b’aktar minn ħalq wieħed filwaqt li l-qgħad dejjem qed jiżdied. Il-Kap tal-Partit Nazzjonalista qal li Malta jixirqilha aħjar u mhux gvern li għandu ħafna flus għall-kampanja elettorali u li qed ibiegħ l-ideat mingħajr ma jattwa dak li jemmen fih. Dr Busuttil qal li l-partit nazzjonalista huwa partit li jemmen fl-għaqda u mhux fil-firda; u huwa l-partit li jemmen f’politika b’valuri u prinċipji; fl-onestà; fil-verità u mhux fil-gideb. Qal li l-politika hija għodda li sservi lin-nies u m’hijiex hemm biex tisserva bin-nies. Hu qal li fl-aħħar sena l-gvern wera li lest jibqa’ għaddej minn fuq in-nies minkejja li kienu bosta li wrew ir-riżervi tagħhom dwar il-liġi taċ-ċittadinanza u t-tanker tal-gass fil-bajja ta’ Marsaxlokk. Il-kap tal-partit nazzjonalista qal li l-partit huwa wieħed li jemmen fil-kapaċitajiet ta’ kulħadd filwaqt li l-gvern laburista rema lil nofs Malta u sakkarha ‘l barra mill-pjani tiegħu. Dr Busuttil qal li l-aħħar sena kienet waħda rekord ta’ qgħad u li l-gvern qed jaħbi l-figura reali ta’ kemm hawn nies ifittxu xogħol.